**PROJEKTNI ZADATAK**

*CENTAR ZA STARIJE OSOBE - MRKOPALJ*

Zgrada Centra za starije osobe Mrkopalj predviđa se za uslugu boravka osoba starije životne dobi i za uslugu smještaja osoba starije životne dobi, a sve sukladno Pravilniku o mjerilima za pružanje socijalnih usluga NN 110/2022.

Boravak podrazumijeva uslugu kojom se osiguravaju organizirane aktivnosti tijekom dana uz stručnu i drugu pomoć i podršku radi zadovoljavanja osnovnih i dodatnih životnih potreba korisnika, a smještaj je usluga kojom se korisniku pruža intenzivna skrb i zadovoljavanje osnovnih životnih potreba.

Sukladno navedenom predviđa se organizacija prostora unutar zgrade koji bi zadovoljili uvjete i boravka i smještaja na način da okolnom starijem stanovništvu pruže mogućnost poludnevnog ili cjelodnevnog boravaka (prehrana, druženje, fizikalne i radne terapije i sl. aktivnosti) kao i uslugu smještaja za one kojima je potreban.

Smještaj se planira za 30 osoba dok se zajednički prostori za boravak dimenzioniraju za potrebe minimalno 50 osoba.

Kuhinja se planira za potrebe pripreme i većeg broja obroka koji bi se prema potrebi dostavljali okolnom stanovništvu kojemu je ta usluga potrebna.

Sukladno prije navedenom Pravilniku za obavljanje navedenih djelatnosti potrebno je planirati sljedeće prostorije:

* 10 dvokrevetnih soba sa sanitarnim čvorom (veličina sobe sa predprostorom, kupaonicom i balkonom iznosi 22-24 m2) – smještaj za stanare 1. i 2. stupnja gerijatrijske zdravstvene njege;
* 10 jednokrevetnih soba sa sanitarnim čvorom (veličina sobe sa predprostorom, kupaonicom i balkonom iznosi 16-18 m2) - smještaj za stanare 1. i 2. stupnja gerijatrijske zdravstvene njege;
* 2 x dnevni boravak sa čajnom kuhinjom – veličina cca 65 m2 ;
* gospodarski blok sa profesionalnom kuhinja po HACCP standardu za potrebe pripreme 100 obroka/50 ručkova - veličina cca 100 m2;
* zajednički prostori (ulaz, recepcija, dnevni boravak, blagovanje, prostori za fizikalnu i radnu terapiju, ured) - veličina cca 200 m2;
* praonica rublja sa spremištem i glačaonicom – veličine cca 40 m2;
* energetski blok sa zajedničkim prostorijama – veličina cca 65 m2;
* spremište stanara – veličine cca 40 m2;
* dodatak 60% od ukupne neto površine na vertikalne i horizontalne komunikacije, konstrukciju, pregradne i druge zidove, sanitarije i sl.

Predviđa se ukupna bruto površina centra od cca 1500 m2

Standard smještaja mora biti usklađen sa E-Qalin sustavom upravljanja kvalitetom kako bi se osigurala visoka razina zadovoljstva korisnika. Centar za starije osobe predstavljao bi dom 4. generacije kojeg karakterizira formiranje odvojenih cjelina po modelu kućanskih zajednica. Takav koncept nastoji život u domu približiti obiteljskom okruženju te osigurava efikasan predložak za osmišljavanje i testiranje socijalnih inovacija.

Projektna dokumentacija predviđa izradu idejnog i glavnog projekta.

IDJENO RJEŠENJE

Idejnim rješenjem određuju se dispozicija osnovnih i pratećih navedenih sadržaja odnosno prostora planiranih za organizaciju unutar centra, a za potrebe provođenja usluga boravka i smještaja osoba starije životne dobi.

Idejno rješenje služi za ishođenje uvjeta priključenja i kao podloga za kasniju izradu glavnog projekta za potrebe ishođenja građevinske dozvole.

Idejno rješenje treba sadržavati:

- tekstualni dio sa opisom rješenja

- nacrtni dio sa svim potrebnim prilozima za dobivanje posebnih uvjeta priključenja

- 3d prikaz eksterijera za potrebe prezentacije rješenja

Projekti se predaju u tiskanom primjerku i u pdf formatu.

Rok izrade navedene projektne dokumentacije iznosi 60 dana.

GLAVNI PROJEKT

Glavni projekt izrađuju se na osnovu dobivenih uvjeta priključenja javnopravnih tijela i izrađenog idejnog rješenja potvrđenog od strane investitora.

Sastavni dio projektne dokumentacije glavnog projekta su slijedeći projekti:

- glavni arhitektonski projekt

- glavni projekt konstrukcije

- glavni projekt elektroinstalacija

- glavni projekt vatrodojave

- glavni projekt fotonaponske elektrane

- glavni projekt strojarskih instalacija

- glavni građevinski projekt instalacija vodovoda i odvodnje

- glavni građevinski projekt racionalne uporabe energije i toplinske zaštite

- elaborat zaštite od požara

- elaborat zaštite na radu

- geodetski elaborat

- glavni strojarski projekt vertikalnog transporta

- revizija projekta konstrukcije

Glavni projekti moraju imati sve podatke potrebne za ishođenje potvrda glavnih projekata kao i za potrebe ishođenja građevinske dozvole.

Ishođenje građevinske dozvole je sastavni dio ponude.

Glavni projekt treba sadržavati:

- tekstualni dio sa opisom rješenja i procijenjenom vrijednosti radova

- nacrtni dio sa svim potrebnim prilozima za dobivanje potvrda javnopravnih tijela

Projekti se predaju investitoru u tiskanom primjerku i u pdf formatu.

Rok izrade projektne dokumentacije glavnih projekata iznosi 90 dana od ishođenja svih posebnih uvjeta priključenja javnopravnih tijela.

TROŠKOVNICI

Na osnovu izrađenih glavnih projekata izrađuju se troškovnici radova koje je potrebno prilagoditi za potrebe provedbe postupka javne nabave. Uz troškovnike se izrađuju i predaju sve potrebne sheme i detalji potrebni za razumijevanje projekta i izvođenje radova.

Predaje se i jedan primjerak troškovnika sa cijenama odnosno procijenjenom vrijednošću nabave.

Rok za izradu troškovnika, shema i detalja iznosi 30 dana od predaje glavnih projekata.

Glavni projekti sa troškovnicima pojedinih struka, detaljima i shemama čine dokumentaciju potrebnu za provedbu postupka javne nabave radova za izvođenje.

Svi projekti moraju biti izrađeni sukladno ovom projektnom zadatku, važećim propisima i ostalim važećim pravilnicima, HR normama i dobroj inženjerskoj praksi.